|  |  |  |  |
| --- | --- | --- | --- |
| **Azonosító** | **A bejelentés tartalmi kivonata** | **Státusz** | **Vizsgálat eredménye** |
| 1389570 | Közérdekű bejelentő álláspontja szerint, a lakóépület építésének egyszerű bejelentéséről szóló 155/2016. (VI. 13.) Korm. rendelet előírásai sértik az Alaptörvény jogbiztonságra vonatkozó követelményét. Sérelmezi, hogy az Építésügyi Hatóság az egyszerű bejelentés alapján nem hatósági eljárás keretében, nem formális döntésben tájékoztatja a bejelentőt arról, hogy a beadvány alapján építési tevékenység nem folytatható, így sem a hiánypótlás, sem a jogorvoslat lehetősége nem biztosított a bejelentők számára. | lezárt | Az ügyben eljárásra jogosult Miniszterelnökség a közérdekű bejelentésben foglaltakat megvizsgálta. Megírta, hogy a lakóépület építésének egyszerű bejelentése és az ahhoz kapcsolódó folyamat nem minősül közigazgatási hatósági eljárásnak, ezért arra az általános közigazgatási rendtartásról szóló 2016. évi CL. törvény, valamint az építésügyi és építésfelügyeleti hatósági eljárásokról és ellenőrzésekről, valamint az építésügyi hatósági szolgáltatásról szóló 312/2012. (XI. 8.) Korm. rendelet hatósági eljárásra vonatkozó rendelkezései nem alkalmazhatóak. Az építésfelügyeleti hatóság az egyszerű bejelentésnek az ÉTDR rendszerben történő ellenőrzése során a feltöltött dokumentumok tartalmát nem mérlegelheti; tartalmi vizsgálatra csak az építkezés ellenőrzése során van lehetősége. A hatóság a feltöltött dokumentumokat a rendelkezésre álló nyolc nap alatt mennyiségi szempontból ellenőrzi - vagyis hogy minden rendelkezésre áll-e, amit a jogszabály előír, amely könnyen megítélhető, mérlegelést nem igénylő tevékenység, ezért nincs ellene jogorvoslat. Mivel a hiányos bejelentés nem minősül egyszerű bejelentésnek, ezért hiánypótlásra nincs lehetőség, tekintettel arra, hogy nem hatósági eljárásról van szó. Az egyszerű bejelentés akkor minősül előterjesztettnek, ha minden szükséges dokumentumot hiánytalanul benyújtott a bejelentő. Amennyiben ismételten hiányosan tette meg az egyszerű bejelentését, úgy a hatóság a bejelentőt ismételten csak arról tájékoztathatja, hogy a bejelentése hiányos, ezért az nem minősül egyszerű bejelentésnek. A bejelentőt semmilyen hátrány nem éri azzal, hogy nincs lehetősége hiánypótlásra, hiszen rögtön lehetősége van korrigálni a hiányosságot, amivel aztán jogszerűen megtörténik az egyszerű bejelentés megtétele. Az eljárás nem húzódhat el évekig, hiszen a bejelentő már azon a napon új bejelentést tehet, hogy kézhez kapta a hatóság tájékoztatását. Az építésfelügyeleti hatóságot köti a lakóépület építésének egyszerű bejelentéséről szóló 155/2016. (VI. 13.) Korm. rendelet 2. § (2) bekezdésében foglalt nyolc napos határidő a hiányos bejelentés jelzésére. A határidő nem jogvesztő, tehát az építtetőnek nem keletkezik feltétlen joga az építkezés megkezdésére és folytatására. Ugyanakkor ez nem jelenti azt, hogy a hatóság figyelmen kívül hagyhatja a számára megszabott határidőt. A jogi szabályozás révén az építési folyamat hatósági ellenőrzése hatósági eljárás keretében biztosított, a tartalmi kérdéseket elbíráló hatósági aktusok esetében fennáll a jogorvoslat lehetősége.  |